31993R0741
L 077/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 741/93 НА СЪВЕТА
от 17 март 1993 година
относно прилагане на общата интервенционна цена за маслиново масло в Португалия
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяването на Испания и Португалия, и по-специално член 234, параграф 3 от него,
като взе предвид предложението на Комисията,
като взе предвид становището на Европейския парламент (1),
като има предвид, че създаването на Общия пазар прави желателно премахването на всички пречки пред търговията не само между държавите-членки на Общността, в състава ѝ към 31 декември 1985 г., но също така, доколкото е възможно, между тези държави-членки и новите държави-членки;
като има предвид, че съгласно Акта за присъединяване привеждането на цената на португалско маслиново масло в съответствие с общата цена трябва да се постигне постепенно в периода до началото на 1995/1996 пазарна година; като има предвид, че до тази дата следователно се прилагат присъединителни компенсаторни суми при търговията между въпросните страни и останалите държави-членки;
като има предвид, че въпреки това, докато помощите за производство и консумация се поддържат на равнището, определено в Акта за присъединяване, може да се предвиди по-ранно привеждане в съответствие на португалската цена с общата цена с оглед възстановяването на равновесието, предвидено в Регламент (ЕИО) № 2047/92 на Съвета от 30 юни 1992 г. относно определяне на цените, помощите и процентите от помощите, които трябва да се запазят в сектора на маслиновото масло за 1992/1993 пазарна година (2),
ПРИЕ НАСТОЯЩИЯ РЕГЛАМЕНТ
Член 1
Общата интервенционна цена за маслиново масло се прилага в Португалия.
Член 2
Преходните мерки, необходими за гарантиране на безпрепятствен преход от мерките, предвидени в член 290 от Акта за присъединяване към мерките, предвидени в настоящия регламент, по-специално с оглед предотвратяване на отклонения в обичайните търговски потоци между Португалия и останалите държави-членки, следва да бъдат приети в съответствие с процедурата, установена в член 38 от Регламент (ЕИО) № 136/66/ЕИО (3).
Член 3
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 март 1993 година.